En mand blev lørdag aften stukket med en kniv i forbindelse med et slagsmål i Birkelse. Søndag blev en 19-årig mand varetægtsfængslet, mens en anden anholdt blev løsladt.

En mand blev lørdag aften stukket med en kniv, da han var involveret i et slagsmål på Bindeleddet i Birkelse. Fem mænd blev anholdt i forbindelse med knivstikkeriet, og søndag morgen var to af mændene fortsat anholdt. Det fortæller vagtchef Karsten Højrup Kristensen fra Nordjyllands Politi. Politiet modtog en anmeldelse om episoden lørdag aften klokken 19.42. I timerne derefter var politiet til stede i Birkelse, hvor området omkring Bindeleddet var spærret af. Manden, der var blev stukket med kniven, blev kørt på sygehuset, men er ikke i kritisk tilstand. Både offeret og de anholdte er ifølge vagtchefen yngre mænd, og de kender hinanden. Tre af de fem anholdte blev løsladt igen, mens to 19-årige mænd, søndag blev fremstillet i grundlovsforhør ved Retten i Hjørring. Her blev den ene af mændene varetægtsfængslet i fire uger, mens den anden blev løsladt.